### 1. Parkolóház

Egy számítógépes rendszer nyilvántartja a Park és Társa parkolóházban őrzött autók adatait. A parkolóhelyeket a sorok és az oszlopok sorszámával azonosítják. A parkolási díjat az eltöltött percek után kell fizetni. A táblázatkezelő program segítségével oldja meg a következő feladatokat!

1. Az *adat.txt* fájl többek között tartalmazza, hogy a parkolóház földszintjén parkoló kocsik hány perce állnak ott. A parkolóhely üres, ha a cellában 0 érték található. Nyissa meg táblázatkezelő program segítségével a fájlt, majd mentse a táblázatkezelő saját formátumában *parkolohaz* néven!
2. Módosítsa a parkolási perceket tartalmazó cellák formátumát, hogy a számérték mögött a „perc" egység jelenjen meg!
3. Az oszlopneveket (1. oszlop, 2. oszlop stb.) tartalmazó sor alatt képlettel számítsa ki, hogy az egyes oszlopokban hány foglalt parkolóhely található!
4. A következő sor ötödik oszlopában számítsa ki, hogy összesen hány foglalt parkolóhely van!
5. Az alatta lévő sor negyedik oszlopában határozza meg, hogy hány szabad parkolóhely van!
6. Hozzon létre segédtáblázatot, melynek első oszlopát töltse fel *1. sor, 2. sor, …, 9.sor*; első sorát pedig *1. oszlop, 2. oszlop, ..., 5. oszlop* tartalommal. A segédtáblázatról néhány sorral lentebb készítsen egy másolatot!
7. Az első segédtáblázatban számítsa ki a várakozásért eddig fizetendő díjat, figyelembe véve a parkolás táblázatban szereplő percenkénti díját! A cellák értéke Ft egységben legyen megadva!
8. Legalább háromórás várakozás esetén 10% kedvezmény jár. A második segédtáblázatban számítsa ki a kedvezménnyel csökkentett parkolási díj összegét!
9. Formázza meg a táblázatot a minta alapján a „Szabad parkolóhelyek" szöveget tartalmazó sorral bezárólag: az időpontokat és számértékeket tartalmazó cellák dőlt, a szöveget tartalmazó cellák félkövér stílusúak legyenek! A szegélyek mindenütt vastagok. A megfelelő cellák kitöltése szürke legyen. A „Parkolóház" 16 pont betűmérettel középre igazítva helyezkedjen el a megfelelő cellatartományon belül. A „Be" és „Ki" szövegeket tartalmazó cellákba szúrja be a megfelelő nyílszimbólumokat!
10. A várakozási perceket tartalmazó tartomány értékeit felhasználva készítsen 3D-s kétváltozós oszlopdiagramot! A diagram címe *Várakozási idő* legyen! Az x tengelyen a sorok (1. sor, 2. sor, …), az y tengely mentén az oszlopok (1. oszlop, 2. oszlop, ...) felirat legyen látható!
11. A nyomtatáshoz állítson be fekvő tájolású lapot, vízszintesen és függőlegesen történő középre igazítást! A fejléc tartalma középen a *Parkolóház kihasználtsága* legyen!

